**Základná škola s materskou školou, Povina 323**

**Pokyny upravujúce podmienky základnej školy na obdobie začiatku školského roku 2020/2021**

 V zmysle prijatých hygienicko-epidemiologických opatrení Úradu verejného zdravotníctva Slovenskej republiky, odporúčaní MŠVVaŠ SR a zriaďovateľa Základnej školy s materskou školou, Povina 323Vám oznamujeme, že slávnostné otvorenie šk. roka 2020/2021 sa uskutoční dňa 2. 9. 2020 o 8. 00 hod. v priestoroch školy.

**Otvorenie školského roka sa uskutoční v triedach jednotlivých ročníkov bez sprievodu zákonných zástupcov s výnimkou 1. ročníka, kde je umožnený sprievod jedného zo zákonných zástupcov.**

**Podmienky na zaistenie bezpečnosti a ochrany zdravia žiakov a zamestnancov**

1. **Základné odporúčania**

- škola zverejní oznam na vchodových dverách, ktorý hovorí, za akých podmienok nemôže žiak nastúpiť do základnej školy

- obsah a formu všetkých vzdelávacích a záujmových činností budeme voliť tak, aby boli zaistené hygienicko-epidemiologické opatrenia,

- pedagogickí zamestnanci základnej školy v súlade s aktuálnymi hygienicko-epidemiologickými nariadeniami a podľa svojho uváženia a možností zabezpečia rozstupy medzi žiakmi pri výchovno-vzdelávacom procese.

 **2. Riaditeľ**

- po dohode so zákonnými zástupcami zabezpečí, aby žiaci, s cieľom ochrany pred komunitným šírením ochorenia COVID – 19 v základnej škole, prichádzali a odchádzali len s osobami, ktoré so žiakom žijú v spoločnej domácnosti,

 - na základe odporúčania bude realizovaný každodenný ranný zdravotný filter, ranné meranie teploty žiakov povereným pedagogickým zamestnancom alebo iným zamestnancom bezdotykovým teplomerom pri vstupe do základnej školy,

- vydá pokyny, upravujúce podmienky základnej školy a školského klubu detí na obdobie od 2. 9. 2020 – 14. 9. 2020,

 **3. Zákonný zástupca**

 - zodpovedá za dodržiavanie hygienicko-epidemiologických opatrení pri príchode žiaka do základnej školy a pri odchode žiaka zo základnej školy (nosenie rúšok, dodržiavanie rozstupov, dezinfekcia rúk v zmysle aktuálnych opatrení ÚVZ SR),

 - zabezpečí pre svoje dieťa každý deň dve rúška a papierové jednorazové vreckovky,

 - dodržiava pokyny riaditeľa školy, ktoré upravujú podmienky prevádzky základnej školy do konca školského roku 2019/2020,

 - predkladá pri prvom nástupe žiaka do základnej školy vyplnený a podpísaný **„Zdravotný dotazník** a **Vyhlásenie zákonného zástupcu**“, alebo po každom prerušení dochádzky žiaka do základnej školy v trvaní viac ako tri dni „**Vyhlásenie**“ o tom, že žiak neprejavuje príznaky prenosného ochorenia a nemá nariadené karanténne opatrenie ( viď. prílohy),

 - v prípade, že u dieťaťa je podozrenie alebo potvrdené ochorenie na COVID – 19, bezodkladne o tejto situácii informuje príslušného vyučujúceho a riaditeľa školy. Povinnosťou zákonného zástupcu je aj bezodkladne nahlásenie karantény, ak bola dieťaťu nariadená lekárom všeobecnej zdravotnej starostlivosti pre deti a dorast alebo miestne príslušným regionálnym hygienikom. Za týchto podmienok je dieťa zo školy vylúčené.

 **4. Opatrenia školy kvôli prevencii nákazy COVID – 19**

 - pri ceste do školy sa sprevádzajúce osoby a žiaci riadia opatreniami ÚVZ SR a pokynmi RÚVZ. Sprevádzajúce osoby sa vo vnútorných priestoroch školy nepohybujú s výnimkou žiakov 1. ročníka.

- odporúčame minimalizovanie zhromažďovania osôb pred základnou školou. Základná škola si zabezpečí organizáciu pohybu osôb pred svojimi vnútornými a vonkajšími priestormi tak, aby sa minimalizoval kontakt medzi osobami,

- základná škola v spolupráci so zriaďovateľom zabezpečí každodenný ranný zdravotný filter, ranné meranie teploty žiakov (je už len odporúčaním) a dezinfekciu rúk všetkých osôb pri vstupe do budovy, a to dezinfekčným prostriedkom vhodne umiestneným,

- žiak si na určené miesto odloží rezervné rúško (pre prípad znečistenia svojho používaného rúška),

- žiak si odchádza umyť ruky bežným spôsobom, ktorý je v súlade s aktuálnymi hygienicko-epidemiologickými nariadeniami,

- **na základe uznesenia pedagogickej rady žiaci 1. aj 2. stupňa nosia rúško všade vo vnútorných priestoroch školy, vrátane svojej triedy, v interných priestoroch školy (ŠKD, ŠJ ),**

- nepedagogický zamestnanec školy nosí rúško alebo ochranný štít. Pedagogickí zamestnanci na základe uznesenia pedagogickej rady budú nosiť rúško pri výkone výchovno-vzdelávacieho procesu, v ostatných prípadoch nosia rúško alebo ochranný štít,

- v miestnosti, v ktorej sa zdržuje skupina, je zabezpečené časté a intenzívne vetranie,

- odporúčame organizovať aktivity tak, aby bolo možné väčšiu časť dňa tráviť vonku či už v areáli školy, alebo mimo neho podľa podmienok školy. V externom prostredí odporúčame vykonávať aj telesno-výchovné aktivity, nie vo vnútornom prostredí telocvične,

- základná škola opakovane upozorňuje žiakov na dodržiavanie hygienických pravidiel pri kašľaní a kýchaní,

- presuny skupín žiakov, pohyb po chodbách, návštevu toaliet či spoločných priestorov je nutné organizovať tak, aby boli minimalizované kontakty ako medzi skupinami, tak jednotlivcami, vrátane zamestnancov školy,

- podľa miestnych podmienok sa skupiny žiakov intervalovo striedajú alebo je určený pre jednotlivé skupiny oddelený priestor,

- toalety musia byť vybavené mydlom v dávkovači a jednorazovými papierovými utierkami pre bezpečné osušenie rúk. Odporúčame nepoužívať textilné uteráky,

- upratovanie a dezinfekcia toaliet prebieha minimálne dva krát denne a podľa potreby,

- upratovací personál musí byť informovaný a poučený o sprísnených podmienkach upratovania a o potrebe priebežného čistenia a dezinfekcie dotykových plôch, ostatných povrchov a predmetov,

- dôkladné čistenie všetkých miestností, v ktorých sa žiaci, pedagogickí zamestnanci a ďalší zamestnanci školy nachádzajú, sa musí vykonávať najmenej raz denne,

- dezinfekcia dotykových plôch, ostatných povrchov alebo predmetov, ktoré používa zvlášť veľký počet ľudí, musí byť vykonávaná minimálne dvakrát denne a podľa potreby,

- odporúčame zabezpečiť smetné koše tak, aby nebol nutný fyzický kontakt rúk s košom pri zahadzovaní odpadkov.

 **5. Stravovanie**

 - podľa miestnych podmienok, počtu žiakov a personálu je možné zabezpečovať školské stravovanie v bežnej podobe. Pre externých stravníkov musí mať školská jedáleň zriadené výdajné okienko tak, aby sa eliminovali kontakty s internými stravníkmi,

 - výdaj jedla je potrebné uskutočniť do troch hodín od jeho prípravy, inak môže dôjsť k jeho znehodnoteniu,

 - v prípade stravovania v jedálni základnej školy odporúčame stravovanie tak, aby sa skupiny žiakov nepremiešavali,

 - stravu vydáva personál spolu s čistým príborom. Žiaci si sami jedlo a pitie nedokladajú a neberú si ani príbory,

 - pri príprave jedál a pri vydávaní jedál je nutné dodržiavať bežné hygienické pravidlá.

 V Povine, 26 .8.2020 Mgr. Ľubomír Kobeda

 riaditeľ školy